ACTA ASSEMBLEA ECOXARXA GIRONA

Data: 28-11-15

Lloc: Escudella Solidària

Assistents: Lluïs, Lua i Jordi

1. Participació a l’assemblea bioregional de la CIC del 21-11-15, a Escudella.

La idea de les assemblees bioregionals és la construcció d’una CIC descentralitzada a la bioregió nord, posant émfasi en l’acollida a nous socis, la creació d’una eina jurídica (una cooperativa a nivell de bioregió nord, a l’estil de la CIC central), la organització de les trobades mensuals itinerants i les fires o mercats.

A l’assemblea del passat 21 de novembre es van crear nombrosos grups de treball per a totes aquestes tasques, a més de definir com hauran de ser les properes trobades, en què s’apostarà per donar-hi un aire més de fira o mercat on tots els socis i productors puguin vendre productes i es produeixin intercanvis. També, de cares a la primavera, es treballarà per organitzar una fira-mercat de la bioregió nord. Des d’EX Girona ja estem organitzant una fira al mes de maig, dins dels actes de la Festa del Comerç Just.

També es va parlar de com han de ser aquestes fires, i des d’EX Girona es va explicar com ho estem fent nosaltres a la fira de moneda social que fem cada mes de maig: tenim una caixa de canvi on totes aquelles persones que no estiguin a la xarxa de moneda social, poden canviar euros per ecos i així poder adquirir productes de les parades de la fira. Al final del dia, els productors retornen els ecos a la caixa i des de l’administrador es procedeix a ingressar als comptes en moneda social de cadascun d’ells pel valor del que han venut. En el cas dels usuaris de moneda social, la transacció queda anotada just en el moment de la venda.

Al voltant d’això sorgeix a l’assemblea d’avui una inquietud sobre quina és i quina ha de ser la relació de l’EX amb la CIC, ara que aquesta està apostant per una descentralització. Des de sempre, EX Girona hem funcionat a part de la CIC, sense mai constituir-nos com a grup local. Només a partir de fa ben poc, arran de la obertura del rebost, hem començat a treballar juntament amb la CIC, a través de la Central d’Abastiment Català.

Els assistents a l’assemblea considerem que EX Girona hem d’estar més involucrats en aquest procés de descentralització de la CIC, i per això decidim posar-nos en contacte amb el grup d’acollida de la CIC per a què ens informin de com podem participar més activament de les decisions i activitats d’aquesta última. La Lluïsa s’ocupa d’aquesta tasca.

1. Funcionament del rebost.

Cada dimarts a les 17h tindrà lloc l’assemblea del rebost, on es començarà a definir quin ha de ser el seu funcionament. EX Girona marquem com a requisit per entrar a formar part del rebost, que es venguin productes amb un percentatge mínim de moneda social, excloent totalment els intercanvis 100% euros. Pensem que cal fomentar l’ús de la moneda social en totes les transaccions que es produeixin dins del rebost. Per altra banda, es proposa a l’assemblea del dimarts que cada setmana es faci el tancament dels moviments de la botiga, per llavors traslladar-ho als usuaris que hagin fet alguna venda, perquè així llavors puguin fer els cobraments corresponents en moneda social.

1. Posa-hi oli.

Finalment tenim una persona interessada en recollir el material de filtratge d’oli i continuar amb el projecte. És una persona de Lleida i en Jordi està en contacte amb ell per gestionar el traspàs.

1. Tasques d’administradora.

Actualment la Lluïsa no pot accedir al web del CES amb l’usuari d’administradora, degut a algun problema que desconeixem. Ens hem posat en contacte amb el servei tècnic del programa, sense haver rebut resposta encara.

Això està provocant la demora en l’alta d’usuaris que ho han sol·licitat des de fa dies.

1. Propera assemblea.

Ens tornem a reunir el dia 19 de desembre, a les 11 del matí, al local d’Escudella.